การบินไทย มอบสิทธิพิเศษสำหรับผู้โดยสารที่เดินทางสู่จังหวัดภูเก็ต สนับสนุนนโยบายภูเก็ตแซนด์บ๊อกซ์
นายนนท์ กลินทะ ประธานเจ้าหน้าที่สายการพาณิชย์ บริษัท การบินไทย จำกัด  (มหาชน) เปิดเผยว่า เพื่อสนองนโยบายของรัฐบาลในการกระตุ้นและขับเคลื่อนเศรษฐกิจภายใต้โมเดลภูเก็ตแซนด์บ๊อกซ์ (Phuket Sandbox) และอำนวยความสะดวกให้แก่ผู้โดยสาร บริษัท การบินไทยฯ มอบสิทธิพิเศษแก่ผู้โดยสารที่เดินทางด้วยเที่ยวบินของการบินไทยและไทยสมายล์ รวมทั้งสมาชิกสะสมไมล์ รอยัล ออร์คิด พลัส (ROP) ที่เดินทางไปยังจังหวัดภูเก็ต เพียงแสดงบัตรที่นั่ง หรือ Boarding Pass หรือบัตรสมาชิกรอยัล ออร์คิด พลัส ของการบินไทย จะได้รับสิทธิพิเศษจากโรงแรมที่พักในจังหวัดภูเก็ต ทั้งส่วนลดค่าที่พักกว่า 40 แห่ง ส่วนลดค่าอาหารและเครื่องดื่ม จากร้านอาหารชื่อดังกว่า 20 ร้าน ซึ่งโรงแรมและร้านอาหารในเครือทุกแห่งได้รับการรับรองมาตรฐานความปลอดภัยด้านสุขอนามัย หรือ SHA (Amazing Thailand Safety and Health Administration ) จากกระทรวงการท่องเที่ยวและกีฬา โดยการท่องเที่ยวแห่งประเทศไทย ร่วมกับกระทรวงสาธารณสุข ซึ่งนักท่องเที่ยว สามารถเข้าพักได้อย่างมั่นใจในความปลอดภัยด้านสุขอนามัย สำหรับสมาชิก รอยัล ออร์คิด พลัส ได้แก่ สมาชิกบัตรเบสิกและบัตรเงิน จะได้รับฟรีซิมการ์ดจาก iFree สำหรับใช้งาน 1 วัน ส่วนสมาชิกบัตรทองและบัตรแพลทินัม จะได้รับฟรีซิมการ์ดสำหรับใช้งาน 3 วัน นอกจากนี้ ยังได้รับสิทธิพิเศษบริการเช่ารถยนต์และลีมูซีน จาก Sixt สำหรับผู้โดยสารที่แสดงบัตรที่นั่งของการบินไทย จะได้รับส่วนลด 55% และสำหรับสมาชิกรอยัล ออร์คิด พลัส เมื่อใช้บริการเช่ารถ 3 วันขึ้นไป ได้รับสิทธิพิเศษเพิ่มเติมประกันภัยชั้น 1  สำหรับ 1 วันและสิทธิพิเศษในกิจกรรมท่องเที่ยวต่างๆ ในภูเก็ต เมื่อแสดงบัตรที่นั่งของการบินไทย หรือไทยสมายล์ พร้อมบัตรสมาชิกรอยัล ออร์คิด พลัส อาทิ ส่วนลดสำหรับกิจกรรมท่องเที่ยวทางทะเล การเข้าชมพิพิธภัณฑ์ สนามกอล์ฟชั้นนำ สปา เป็นต้น รวมถึงสิทธิพิเศษรับของสมนาคุณจากการจับจ่ายในห้างสรรพสินค้า และร้านค้าที่รวมรายการ ทั้งนี้ เงื่อนไขเป็นไปตามที่บริษัทฯ กำหนด ผู้สนใจสามารถดูรายละเอียดเพิ่มเติมได้ที่ https://www.thaiairways.com